হিমাচলে ট্রেকিং করতে গিয়ে নিখোঁজ কলকাতার ৬ অভিযাত্রী!

ওয়েব ডেস্ক : ট্রেকিং (Trekking) করতে গিয়ে নিখোঁজ হল কলকাতার (Kolkata) একটি দল। জানা গিয়েছে, হিমাচল প্রদেশে (Himachal Pradesh) ট্রেকিং করতে গিয়েছিলেন তাঁরা। কলকাতা থেকে ‘দ্য ইনস্টিটিউট অফ এক্সপ্লোরেশন’র ছ’জনের একটি দল এই অভিযানে গিয়ে নিখোঁজ হয়েছেন বলে খবর। গত ১৭ অগাস্ট থেকে তাঁদের সঙ্গে যোগাযোগ করা যাচ্ছে না বলে জানা যাচ্ছে। এর ফলে দশ্চিন্তায় ঘুম উড়েছে অভিযাত্রীদের পরিবারের।

জানা গিয়েছে, ট্রেকিংয়ের (Trekking) ওই দলে ছিলেন ১৩ জন সদস্য। এর মধ্যে ছিলেন ছয় জন বাঙালি, সাত জন পোর্টার এবং ছিলেন একজন শেরপা। ছজন বাঙালির মধ্যে ছিলেন অভিজ্ঞ অভিযাত্রী এম. নবী তরফদার। সঙ্গে ছিলেন, গৌতম বর্ধন, অরুণাভ নস্কর, নীলুফা, শুভদীপ মুখোপাধ্যায় এবং ত্রিদিব সরকার। ‘দ্য ইনস্টিটিউট অফ এক্সপ্লোরেশন’-এর তরফে জানানো হয়েছে নিখোঁজ বাঙালি অভিযাত্রীদের সঙ্গে শেষবার ১৭ অগস্ট লাহুল-স্পিতি জেলার বাতালে যোগাযোগ করা গিয়েছিল। এর পরেই তাঁরা রওনা দিয়েছিলেন বেস ক্যাম্পের দিকে। কিন্তু তাঁদের এখনও খোঁজ পাওয়া যায়নি বলে খবর।

আরও খবর : রাহুলের ভোটার অধিকার যাত্রায় অখিলেশ, বিহারে এবার মহাজোট?

ওই ট্রেকিং সংস্থার তরফে আরও বলা হয়েছে, সূচী অনুযায়ী গত ২৫-২৬ অগাস্টের মধ্যে নেটওয়ার্ক কভারেজের মধ্যে অভিযাত্রীদের ফিরে আসার কথা ছিল। কিন্তু পেরিয়ে গিয়েছে নির্ধারিত সময়। কিন্তু এখনও তাঁদের সঙ্গে যোগাযোগ করা যায়নি বলে খবর। এর মাঝেই খারাপ আবহাওয়া এবং বৃষ্টিপাতের কারণে আশঙ্কা সৃষ্টি হয়েছে। ফলে বাড়ছে উদ্বেগও।

জানা যাচ্ছে, এই ঘটনায় ইতিমধ্যে ওই ট্রেকিং সংস্থার তরফে লাহুল-স্পিতির পুলিশ সুপার (SP) এবং কেলংয়ের এসডিপিও (SDPO)-র সঙ্গে যোগাযোগ করা হয়েছে। তা উচ্চপদস্থ কর্তাদের নজরে আনার চেষ্টা করছে। কারণ তাদের মতে উচ্চপদস্থ পুলিশ কর্মীরা ছাড়া উদ্ধারকাজ দ্রুত শুরু হবে না। এদিকে এই ঘটনায় আতঙ্কে দিন গুনছেন পরিবারের সদস্যরা।

দেখুন অন্য খবর :